**„НАРОДНО ЧИТАЛИЩЕ КОНСТАНТИН ВЕЛИЧКОВ-1979“**

София 1336, ул. „Матей Преображенски“ № 11

**ОТЧЕТЕН ДОКЛАД НА НАСТОЯТЕЛСТВОТО**

**ЗА ДЕЙНОСТТА НА ЧИТАЛИЩЕТО ПРЕЗ 2022 г.**

Уважаеми членове на Общото събрание на „Народно читалище Константин Величков-1979“,

Дами и господа,

С настоящия доклад отчитаме пред вас, членовете на Общото събрание – Върховен ръководен орган за всяко българско читалище, поредната 43 година от учредяването на нашето читалище.

През изминалата година Настоятелството и ръководството претърпяха промени в състава. През март месец читалището загуби своя Председател, Даниела Дечева. В последствие Общото събрание, което следва това събитие, прие нов член на Настоятелството г-жа Ирина Китова, а за Председател избра г-жа Красимира Минева. Проведени бяха 7 редовни, протоколирани заседания, на които са вземани аргументирани решения за дейността на читалището, свързани с работата в школите и на администрацията. Гласувани са всички необходими разходи, съобразени с гласувания от Общото събрание бюджет по отношение на заплати, осигуровки, както и присъщите за нашата цялостна дейност приходи и разходи.

Работата на школите, на администрацията и на библиотеката вървя гладко и ползотворно. Усети се нормализиране на ситуацията, в сравнение с предходната година свързана с Ковид епидемията. Броят на децата в школите се задържа, което се отрази благотворна на всички заети с дейността.

След дългогодишните преговори със Столична община и с Общината на район Люлин относно ремонта на сградата, които не стигнаха до неговото осъществяване и поради факта, че състоянието й не се подобри, а подът на стаята по английски и солфеж, пропадаше все повече, Настоятелството реши да финансира не толкова мащабен, но необходим ремонт през лятото, който стабилизира ситуацията и помещението на този етап.

През миналата година читалището се сдоби с 3 по-мощни компютри и полупрофесионална копирна машина, които улесняват работата на служителите.

Сега следва кратък преглед на основните читалищни дейности по параграфи както следва:

**Библиотека с библиотекар г-жа Райна Андонова**

 През изминалата година библиотеката продължи да работи като местен културен и информационен център в региона. Бяха обслужени над 60000 потенциални читатели от 10-те микрорайона на ж.к. “Люлин” и се поддържаха активни връзки с обществени и културни институции, издателства, читалища и училища на територията на града. С отпадането на мерките, относно пандемията Covid-19 в страната, започна възстановяване на цялостната дейност на библиотеката и се отрази добре върху всички показатели.

**Читатели под 14 г.**

Отбелязано бе леко покачване на този показател, в резултат на работа с децата-читатели от детска английска забавачка и от школите по изкуства и чужди езици. Със средства от читалището бе направен годишен абонамент за списанията и помагала. Читаемостта и посещаемостта на читателите от начален курс бе най-голяма. Поредицата „Библиотека за ученика” бе допълнена с нови библиотечни документи, съобразно с читателските търсения и интереси.

**Читатели над 14 г.**

Това е основната читателска група за библиотеката, разнородна по състав, но с определени интереси и потребности от всички отдели на знанието. Читателите от горен курс и студентите намаляха, но с тях работата по заемането на необходимата литература продължи с предварителна заявка. За нуждите на тесните специалисти и учащи се в езикови гимназии се получаваха безвъзмездно около 6 заглавия списания и бюлетини на английски, немски и френски език от Европейския офис за публична администрация в Брюксел по пощата. Бяха абонирани 10 заглавия периодика и бяха използвани за по-добро обслужване на тази категория читатели наличните в читалището: компютри в интернет мрежа, принтер и ксерокс. Продължи изграждането на електронен каталог на книгите. Запази се основното ядро от много четящи и активно търсещи библиотеката читатели.

**Заети библиотечни документи**

Запази се основният дял на заетите библиотечни документи из областта на българската и чуждестранната художествена литература. Особено се търсеха справочни издания. Значимо намаля работата на обособения кът-читалня. Продължи интереса към поредици за тинейджъри. Задържа се делът на четените книги от поредицата „Библиотека за ученика”.

**Посещения**

Работата на библиотекаря с читателите от всички категории по опазване и своевременно връщане на заетите библиотечни документи, наличието на актуална учебно-помощна и справочна литература, получаваната от Брюксел периодика на чужд език и вестниците и списанията на български език, определено спомогнаха да се запази нивото на този показател.

**Масова работа**

Осъществяваше се съобразно финансовите възможности на читалището и интересите на читателите. Мероприятията бяха главно тематични витрини по повод бележити дати и събития, литературни четения и др.

**Организация на фонда и справ. библиографска работа**

От началото на годината бяха набавени 80 тома нови библиотечни документи за деца и възрастни. От тях 27 тома са дарения от УИ „Св.Кл. Охридски” и др. Продължи получаването на периодика от Брюксел безвъзмездно. Бе извършен вторичен подбор и прочистване на библиотечния фонд. Изграждането на електронен каталог продължи и през изтеклата година. Предвидиха се средства за продължаващ абонамент през 2023 г. на библиотечния софтуер и се възстановиха необходимите две компютърни конфигурации в библиотеката.

**Библиотечен персонал и техническа база**

Библиотечният работник е един с над 30 години трудов стаж по специалността. Има компютърна и чуждоезикова грамотност. Всяка година поддържа активни връзки с колегите от други читалищни библиотеки и Методичния отдел на Столична библиотека.

 Материалната база е добра. Ползват се наличния телефон, ксерокс, принтер. Има осигурен постоянен безплатен интернет достъп за читателите на библиотеката. Библиотекарят работи по изграждането на електронен каталог.

**Детска английска забавачка с преподаватели г-жа Ивелина Янкова, г-жа Виктория Гълъбова, г-ца Станислава Андонова, г-жа Юлияна Парашкевова и г-жа Антоанета Ангелова.**

През учебната 2021/22г. в детските школи с изкуства се обучаваха 15 деца на възраст над 3 год. Учебните занимания се провеждат сутрин а те са: английски език, музика, рисуване, запознаване с буквите и числата. В следобедната обща група остават децата, чиито родители са с целодневни ангажименти. Освен учебни занимания, нашите най-малки ученици се учат да обичат природата и животните, да ги опазват и се грижат за тях. Да бъдат добри помежду си и да могат да работят в колектив.

Все по-голяма популярност набират летните занимания, в които се включват деца , които са посещавали детската забавачка, но са вече ученици. Денят им е изпълнен с игри на открито , но и не забравиха математиката, българския и английския език, подкрепени от учителите в занималнята. В градинката пред забавачката, с помощта на децата, бяха посадени цветя и храсти, за които те полагат грижи и до сега.

Както обикновено, децата имаха две публични тържества – през месец декември с гостуването на Дядо Коледа и през месец май по случай завършване на учебната година. И двете тържества са съпътствани от много лакомства, подаръци и усмивки.

**Детска езикова школа с преподаватели г-жа Ивелина Янкова, г-жа Аделина Георгиева –**

 **Обучението на децата е организирано в учебни блокове от 90 мин., два пъти седмично, общо 120 уч. часа годишно.**

В школата се обучават деца на възраст от 6 до 14 год. Децата са разделени на групи според възрастта си, нивото на владеене на езика и възможността за посещение на часовете. Обучението е интерактивно – децата участват в много диалогови ситуации, изработване на проекти и представяне на презентации.

Заниманията „Работилници“ обхващат учениците от 1-во до 7-мо ниво. Освен отбелязването и празнуването на характерни за чуждоезиковите култури празници, децата изработват характерни украси и символи за Рождество Христово, Великден, баба Марта, Хелоуин, Вси Светии.

Учениците от 4-то и 5-то ниво събираха информация и изработиха постери и презентации по проект: „Забележителностите на Лондон“.

**Школата по живопис с ръководител г-жа Виктория Гълъбова**

През изминалата година в школата по живопис се обучаваха 12. Голям интерес имаше към летните и коледните работилнички, които се ораганизираха от читалището безплатно, със свободен достъп и за всички желаещи. През лятото тези работилнички бяха организирани по един ден от всеки месец, а през зимата – Коледните работилнички приеха деца по 2 дни за изработване на картички, играчки и други. Както всяка година, така и тази нашите деца успяха да се подготвят и да се представят успешно на ежегодната Обща изложба на ССНЧ. Подготовката на децата в школата по живопис се основава на индивидуалното развитие. Успехът на всяко дете се гради върху коструктивната рисунка, а целта на обучението е развиването на живописното светоусещане. Затова и курсът се посещава от дългогодишни курсисти, които усещат благотворното влияние и нуждата от това приятно занимание.

**Детска музикална школа с преподаватели: г-жа Розамира Комитова – пиано, г-жа Юлияна Парашкевова – китара и г-жа Соня Иванова – солфеж.**

През изминала година в школата с пиано се обучаваха 15 деца. Най-добре подготвените от тях взеха участие в конкурсите както следва: В международен конкурс VivaPiano участваха Виктория Елецка и Боян Пейчев със спечелени втори награди; във Фестивала на инструменталното изкуство, организиран от ССНЧ, се явиха – Дарина Стоилова, Виктория Елецка, Боян Пейчев и Любена Даракчиева. И четиримата изпълнители бяха отличени със златни медали, а първите трима бяха наградени и със специални награди за цялостно представяне. Както всяка година се организираха два концерта на класа по пиано на г-жа Розамира Комитова. Единият се проведе през месец юни и приключи учебната година с много усмивки, а Коледния концерт се проведе с салона на Културен център Люлин, който този път бяха наши любезни домакини. Освен децата, които изпълниха своите майсторски изпълнения, групата по солфеж подготви 2 коледни песнички.

**Школа по Приложни изкуства – с ръководител г-ца Станислава Андонова**

 През тази година в курса се разглеждаха теми свързани с природата, екологията, астрономията, националните и традиционни празници, исторически събития и литературни произведения. Основните цели бяха свързани с развитие на креативното мислене, фантазията, прилагането на знания за изработването на продукт и практическото осъществяване на идеи, солидарност, взаимопомощ, групова работа, екологично възпитание и естетически вкус.

 Екологичният мотив беше водещ и през тази година, като децата работеха със стари непотребни вещи, материали за еднократна употреба (чинии, чаши, лъжички, бъркалки, кори за яйца, пластмасови бутилки и др.), а също и с природни материали (черупки от орехи и охлюви, камъчета, сухи растения и др.). Прилагаха се разнообразни методи и техники при изработването на художествените произведения, както и при оформянето на естетическия им вид.

 По-голям интерес към заниманията се наблюдаваше през летните месеци, където учениците съчетаваха природни материали с употребявани вещи. Също така повишено внимание и участие се наблюдаваше в празничните работилнички, които бяха организирани от читалището. След провеждането им броя на участниците се повиши, като към курса се присъедини и дете със СОП.

 Предпочитанията на родителите са насочени към безопасната работа с различни средства, развитието на креативността и практическото осъществяване на идеите. Курсът ще продължи да се развива като съчетава изискванията и очакванията на децата, родителите, образователната системата, културата и обществото.

И през 2022 година читалището продължи активното си членство в Сдружение на софийските на родни читалища и националния Съюз на народните читалища. Това сътрудничество е изключително важно за дейността и развитието както на „НЧ Константин Величков“, така и за развитието на читалищната дейност и институция.

Надяваме се, че през новата година ще успеем да привлечем не само нови деца, но и нови дейности и съмишленици.